
Са задовољством вас позивамо да учествујете на

КОНКУРСУ
БЕОГРАД У КАКВОМ ЖЕЛИМ ДА ЖИВИМ
- УЛИЦЕ БУДУЋНОСТИ -

У оквиру рада на Плану одрживе урбане мобилности - ПОУМ (SUMP - Sustainable Urban Mobility Plan) организујемо отворени анкетни конкурс, са жељом да се у израду Плана укључе сви заинтересовани грађани са својим креативним и иновативним размишљањима и предлозима на задату тему.

План одрживе урбане мобилности је план који на иновативан начин планира градски транспортни и урбани систем а који на одржив начин задовољава, првенствено, потребе људи. Циљеви таквог планирања су приступачност одредишту и услугама, повећање безбедности саобраћаја, смањење ефеката стаклене баште и потрошње фосилних горива, атрактивност градских садржаја, повећање квалитета живота, здравија животна средина, смањени штетни утицај на здравље грађана, итд. За разлику од традиционалног приступа урбанистичког и саобраћајног планирања, ПОУМ/ SUMP ставља посебан нагласак на укључивање и учешће грађана и осталих субјеката, кроз усклађивање одлука у различитим секторима: саобраћај, просторно и урбанистичко планирање, привредни развој, друштвене делатности, здравље, безбедност, енергија, итд. 

Организатори конкурса:
ЦЕП, ЦеС.ТРА и Секретаријат за саобраћај града Београда.

Задатак конкурса:
Пошаљите своје фотографије, цртеже, слике, 3Д илустрације, снимке или кратке приче којима ћете показати ваш став - виђење теме одрживе урбане мобилности. У каквом Београду бисте желели да живите, каквим улицама желите да ходате, возите бицикл, тротинет или аутомобил? Какве аутобусе, трамваје и тролејбусе бисте волели да видите на улицама нашег града? Покажите нам шта је то што би, по Вашем мишљењу, улепшало свакодневницу и олакшало кретање улицама Београда.

Услови конкурса:
Категорије учесника:
1. ученици,
2. студенти и 
3. остали креативни грађани

Теме:
1. Простор - дати своје виђење пожељног градског окружења – улица, тргова, паркова, скверова,... ослобођеног саобраћајних гужви и препрека. Како замишљате јавни простор којим желите да ходате, возите бицикл или користите друге одрживе видове кретања за свакодневне обавезе, као што су одлазак на посао, у школу, на факултет, у набавку, али и за рекреацију и слободне време. 

2. Возила  - дати свој предлог за футуристичке, иновативне, савремене или класичне моделе индивидуалних возила или система превоза који би могли да се примене на превоз у граду како би се се он уредио и унапредио. 

Форма:
1. Графички прилог - цртеж (класични цртеж руком у свим цртачким техникама, илустрација, дигитални цртеж рађен на компјутеру), слика (слика израђена било којом сликарском техником - колаж, мозаик, street art,...), фотографија (дигитална фотографија, фото-колажи, фото-монтаже)
2. Видео презентација - мултимедијални рад (видео-радови, клипови, гифови, инсталације,...)
3. Креативни текст (слоган, креативни рад, лирски рад - кратка прича, колумна,...)

Рокови:
Конкурс је отворен од 08. јула 2019. године за ученике, студенте и остале креативне грађане из разних области. Сви предати радови ће бити приказани на изложби са каталогом и рецензијом.

Предлози се могу предавати индивидуално или као групни рад. 

Рок за предају радова: недеља 15. септембар 2019. године у 23:59 часова, на адресу sump.beograd@gmail.com

Свечано проглашење награђених радова и уручење награда ће се обавити у, недељу 22. септембра 2019. године, у оквиру отварања изложбе.

Списак награђених радова биће објављен на www.bgsaobracaj.rs и FB страни Plan održive urbane mobilnosti Poum-Sump.

Изложба свих пристиглих радова ће бити организована у Националној галерији Београд, Доситејева 1, Београд.

Web изложба конкурсних радова биће постављена на сајту www.bgsaobracaj.rs и FB страни Plan održive urbane mobilnosti Poum-Sump најкасније у року од 30 дана од дана објављивања резултата конкурса.

Жири:
Жири ће вредновати пристигле радове а аутори рада са највећим бројем поена ће бити добитници награда.

Чланови жирија:
1. Марко Стојчић, диа, главни урбаниста - председник
2. Проф. Милета Продановић, сликар и писац
3. Проф. Бранимир Карановић, графичар и фотограф 
4. Проф. др Бранимир Станић, дис
5. Проф. др Иван Рашковић, диа
6. Гордана Марковић, дис
7. Светлана Јовичинац, диа 
8. Љубина Стефановић-Тасић, диа 
9. Јасна Стојиљковић-Милић, диг 

Организациони одбор:
1. Огњен-Петар Тодоровић, дис
2. Стефан Кнежевић, дис
3. Кристина Јефтић, дис

Организатори конкурса подржавају мултидисциплинарност у раду као основну препоруку за израду конкурсних решења. 

За више информација, посетите web страну www.bgsaobracaj.rs, FB страну Plan održive urbane mobilnosti Poum-Sump, или пишите на адресу sump.beograd@gmail.com

Формат за предају радова:
Радови се предају искључиво електронски, у виду: графичког прилога, видео презентације и текста. 
1. Графички прилози се предају (шаљу) у формату .jpg или .eps са резолуцијом 300dpi, као 1 или 2  плаката димензија Б1 (70x100 cm). 
2. Видео презентације се шаљу у неком од стандардних формата (.avi, .mp4, и сл.) дужине трајања до 5 минута.
3. Креативни текстови су до 2500 карактера (без размака) у .doc или .docx формату.

Уз графичке прилоге и видео презентације обавезно је текстуално објашњење концепта у дужини од 200 до 500 речи. Трошкове штампе плаката и припреме изложбе сносе организатори.



Начин предаје радова:
1. Електронски, е-mail-ом на адресу sump.beograd@gmail.com, са насловом: Конкурс_Тема рада
2. Електронски, користећи: Sendspace, Dropbox или др. on-line систем за пренос

У случају опције 2. обавезно је послати и е-mail обавештење о поднетом раду на адресу sump.beograd@gmail.com

Награде:
Уколико до утврђеног рока пристигне најмање 12 радова (по најмање 4 у свакој од категорија учесника) и уколико исти задовољавају пропозиције конкурса доделиће се награде према следећој расподели: 

 Награде у категорији остали креативни грађани: 
1. Бицикл (за одрасле)
2. Тротинет (за одрасле)
3. Комплет видљивости

Награде у категорији студената: 
1. Бицикл (за одрасле)
2. Тротинет (за одрасле)
3. Комплет видљивости

Награде у категорији ученика: 
1. Бицикл (за одрасле или дечји)
2. Тротинет (за одрасле или дечји)
3. Комплет видљивости

web: www.bgsaobracaj.rs
FB: Plan održive urbane mobilnosti Poum-Sump

